정조 19년
乙卯十一月二十八日辰時上御熙政堂都承旨左承旨右承旨輪對官同爲入侍時行都承旨趙尙鎭行左承旨洪義榮行右承旨林濟遠記事官趙台榮記注官馬思人記注官金良倜九月二十一日輪對官社稷署令李承默掌樂院主簿金箕應司宰監僉正趙基顯禁府都事申夔相沈逵金熙澤趙學敏孟賢大承文院博士李志容十月初一日輪對官西學訓導韓光烈司饔院主簿韓復衍直長鄭冕綏忠勳府都事李義述宗簿寺直長尹秤十月十一日二十一日輪對官漢城府庶尹丁志德判官李志淳主簿尹應鉉尹心約長興庫主簿趙德敷典牲署主簿尹在益副奉事金魯正奉常寺僉正崔鳳諧主簿蔡一祥敦寧府主簿柳肅之參奉李敬簡軍資監判官柳誨禮曹正郞鄭重祿金麟采佐郞宋應望中學訓導盧尙熙兵曹正郞呂駿永校書館判校崔大奎校理丁俔祖正字李夢龍李運恒十一月初一日輪對官戶曹佐郞沈誠之內資寺奉事李仁祜司圃署直長李喆祚尙瑞院副直長安命遠都摠府都事李光逵十一月二十一日輪對官典設司別檢南正和刑曹正郞尹弘心權李觀秀佐郞尹最遠金仁柱徐應輔通禮院引儀金燾濟用監判官洪大顯成均館司藝金履權十二月初一日輪對官宗親府典簿金相夔東氷庫別檢李在翼儀賓府都事金魯敬司僕寺判官韓大裕主簿金箕應來待人瓦署別提金兌煌軍器寺僉正宋堯熙內贍寺主簿鄭復曾尙衣院別提康國愼義盈庫主簿柳有澤中部令尹商欽都事洪秉容東部令徐謙淳都事李玄始南部令權熻都事金鋼西部令禹成謨都事鄭文綏北部令尹鉉東都事徐興輔以次進伏訖上曰有所懷人皆於楹內一行進伏可也夔相等以次進前夔相曰本府參下都事一自三十朔窠變作十五朔窠後本府擧行凡節漸不如前又以奉事仕滿人序陞不過三四朔遷轉府隷知其非久任故凡諸奉行尤極稽緩待變重地實多生事之慮敢此仰達矣上曰出擧條令該曹稟處可也出擧條駿永曰有蔭子孫之設廳收布其來已久當初定式則壯丁收一疋兒弱收半疋矣兒弱收布則年前特命蕩減恤民之盛德孰不欽仰而以其名在案中之故外邑奸吏輩不無濫徵之弊此固萬萬痛駭而至於奸民則年過壯丁或至二三十者又多冒稱兒弱規避身役故本廳收布有減無加民習之巧惡亦極可痛以此意嚴飭各道道帥臣奸吏之濫徵者痛繩以法奸民之冒稱者亦爲査實恐合事宜故敢此仰達矣上曰聞甚痛駭令各該道帥臣拔例嚴飭一一釐正不能檢戢之當該守令狀聞論罪以爲懲後勵他之地査啓如或遲滯自本曹亦爲嚴飭可也出擧條興輔曰年前部弊釐正之時上司下隷之毋得侵漁之意成出節目至於筵稟各部吏隷之至今支保專賴乎此而法久則弛卽事勢之所不免近日以來諸上司下屬不無稍稍襲謬之弊更加嚴飭俾有終始之效實合事宜故敢此仰達矣上曰依爲之此後若有違越之弊令判尹隨現重治大則草記可也出擧條觀秀曰殺獄檢驗三切隣取招者以其切隣之故謂有見知之事在法必問而取招後例卽嚴囚待其完決始爲放送故殺獄一出切隣逃避至以不當之人苟充取招不但全沒緊關於獄情反貽平民滯囚之弊此後則必以眞箇切隣取招而不當之人切勿捉囚事分付京外恐合事宜故敢此仰達矣上曰依爲之出擧條鋼曰五部坊民中有京邸錢名色在前外邑吏隷上番京邸其法革罷之後京邸基址因作民戶而無論家舍田園皆自京兆收貰京城字內本無王稅而京邸居民未免偏苦本事旣甚無義名色又似不正事當革罷故敢此仰達矣上曰出言于判堂可也出擧條成謨曰社稷署中除草與掃雪自臣部以坊軍擧行修掃而近來則雖小小之雪細細之草必使部隷擔當故部隷及任掌輩催督閭里不無弄奸之弊臣意則署中旣有守衛軍七八名而自無所事小小之役使衛軍擧行無煩坊軍之招起則必將爲坊民之大惠故敢此仰達矣上曰曾有嚴飭則豈敢若此此後如非大雪切勿責應若或違越報于漢城府草記以此傳敎書付署壁事令漢城府知悉可也出擧條謙淳曰帳籍事體至爲重大冒籍漏籍俱有當罪雖以通編所載大小推閱戶口現納之文觀之制法本意可以知之挽近以來紀綱解弛籍法紊亂每當式年京兆事目非不嚴密而漏戶虛戶之弊在在皆然甚於京外詞訟戶口現納之法隨而廢却不但訟民之視若常事爲官長者亦不知有是規揆以制法本意寧不寒心今若定以期限申明嚴飭於京外無論大小詞訟必以戶籍粘連呈訴無戶籍者不許聽理則下戶小民憚於告官之路絶必爭先入籍決無漏戶之理籍法不期嚴而自嚴以此申飭似好故敢此仰達矣上曰爾言甚好出擧條令廟堂嚴飭京外而先令有司首堂所以有實效之方指一論理草記可也出擧條喆祚曰本署以御供衙門事體至重凡諸貢價只以各處位田之稅計數上下而折受位田之在於開城府者爲三百餘結當初本署官員下往無弊收稅矣一自本府收稅直納定式之後奸吏輩瞞告官家任意幻弄年年減縮所謂收稅不過十餘結本署財力每患苟艱故丁未年間提調臣徐有慶差送監官打量査櫛得五十二結而以其農時待秋成更欲打量矣其後提調旋卽遞易連値事故竟未得改量今則元數雖不能一一査出旣有伊時所得五十餘結則自本署使之收稅事屢次督關而本府終不擧行事之無謂莫此爲甚令廟堂申飭本府自明年爲始依例收稅以爲補用於供上之需事理當然敢此仰達矣上曰該署事進賀副使詳知之待還朝稟處可也出擧條文綏曰石橋橋樣本自狹小沙土壅塞水不由道每當西郊動駕時調發坊軍積累空石牽架補築目今勅期不遠又將如前擧行彼人所見國都咫尺之地尤涉苟艱使字內營門疏鑿水道從略石築似好故敢此仰達矣上曰令濬川司稟處可也出擧條俔祖曰本館無他弊端而經書印役今至四載迄未了當重以無冤錄印出之價收捧已久尙未開印事甚可悶而書吏輩逋欠旣難從速收殺本館事力又無從他變通之路然本館員役中書吏十人庫直二名別無緊關使役今若減省書吏四人庫直一名則合計一年料布殆近五百金先以此數次次充補於冊役而待其逐年鳩合經書之初未印出者以元價出給無冤錄亦爲設廳印頒減省員役中罪汰者有闕勿補無罪者從長區處之方一二提調皆有兼帶衙門下詢提調從長稟處似好故敢此仰達矣上曰出言于提擧令內閣指一稟處旣聞之後豈可只罪下輩乎當該官員査出拿問處之可也出擧條秉容曰修掃之役甚繁而數少元戶又除應頉疲殘小民不無偏苦之弊各衙門修掃則自各衙門爲之本部專當太廟修掃之役則坊役庶可少紓故敢此仰達矣上曰出言於判尹使之指一草記稟處可也出擧條曰臣之所掌適在考律色故取考秋官志考律條則先朝甲申年間有下敎曰場內不謹儒生自試所着枷下送云渠雖無狀其名則士士不可辱此後則勿爲自試所着枷雖下該曹如非科場用情勿爲枷囚近來禁亂官不知有禁令小小不勤之事輒皆着枷列坐於多士出入處士子之羞恥莫此爲甚雖以挾冊一事言之大典通編所載不過停擧律而今皆着枷着枷律則杖罪以上也非但法意之逕庭有違受敎本意此後則犯科儒生勿爲自試所着枷而押送本曹後本曹査實輕罪則卽爲勘放若犯用情重律則始乃枷囚一遵先朝受敎恐合事宜事涉科場而律令旣係本房故敢此仰達矣上曰爾言然矣令四館所詳考試規泮長登筵時稟處以爲申明舊制之地可也出擧條有澤曰武科主掌官以貢物衙門輪回擧行而本庫亦是輪回中一也主掌官當次時毋論某物自備擧行而至於燈油龍脂之屬則雖他司當次輒令本庫白地進排殆無限節而別無上下之事實爲貢人難支之弊此後則各其主掌官司自爲擔當勿爲橫侵於本庫以杜日後之弊敢此仰達矣上曰往言于提調嚴禁可也出擧條心約曰本府承發所卽公費上下之任而自亂廛革罷之後贖條不給加下夥然實無責應之路本府懸房贖錢之每朔五十兩移送刑曹者留置本府以爲補用之地何如刑曹則贖條需用優於本府故敢此仰達矣上曰出問于爾之堂上往復該曹決處可也出擧條魯正曰本署以祭享進排衙門員役數少貢人殘弊每當進排輒有苟艱之患而試所主掌官及能書陪入之役依他司一例徵責故雜役多與進排相値主掌官責應及能書陪入等事每每雇人擧行實是貢人員役輩難支之端依太常例此等雜役一體除減似好故敢此仰達矣上曰出言于提調後日次對時稟處可也出擧條志德曰刑漢兩司本有酒禁而若或大段設禁則或恐爲擾民之端只禁其大釀無妨其中三亥酒上下京江所釀其數夥然糜穀之道莫此爲甚特爲申飭使之初不釀之似好敢此仰達矣上曰自在禁條惟在該堂修明之如何又或禁之不以其方徒致撓民之端竝以此知悉此非奏啓之事猥雜甚矣拿處可也出擧條德敷曰臣之所掌米麵時遺在中田米二十九石九斗腐傷如土都不過數十餘斗故査出委折則此是癸未年稅船上來時自戶曹劃送者而本庫元無田米用下處以致年久成土矣莫重國穀毋論多寡虛錄已極未安且御覽文書之名存實無尤萬萬惶悚敢此仰達矣上曰出語於爾之堂上登對時稟處可也出擧條應鉉曰凡係山訟上言擊錚之啓下本府自本府覆奏行會者各該營邑不卽擧行以致一訟之屢煩天聽紀綱所在極爲寒心自今嚴加申飭隨卽掘移俾無事體屑越之歎敢此仰達矣上曰雖一命之士存心愛物於人必有所濟則山訟雖曰猥雜理屈者未必一一掘移則以年少蔭官口角太軟他日百里可知率着爾則拿處可也出擧條弘心曰殺獄事體至爲嚴重檢官之毋得相通法意有在而近見諸獄案或有初覆兩檢之如印一板者此無他京外檢官恐有日後生梗之慮每致冒禁潛通之弊已失嚴獄之道而況人見各自甲乙本非異事則不揆是非苟然純同尤非檢覆之本意自朝家深軫此弊檢官參差之見勿爲論罪旣有年前受敎而爲守令者不知朝家本意每有循襲前謬之患事之寒心莫此爲甚自今以後申明嚴飭俾京外檢官曉然知參差之罪小潛通之罪大毋敢如前苟同務各從實修報則其於盡獄情恤人命之道必有所益故敢此仰達矣上曰飭關之頻下外邑不如稀闊言雖似然矣置之可也出擧條誠之曰臣則無所懷矣上曰他司猶不可强覓本曹豈無可奏之事乎況爾與微閥殘蔭有異拿處可也出擧條賢大曰本府啓目文書修正極其重大而一書寫當之每患窘速遲滯書寫一名加出以爲竝力相濟之地似好故敢此仰達矣上曰令該曹稟處可也出擧條應輔曰每當赦典雖於徒流以下竝放之時關係不輕之類道臣置之仍秩卽自古通行之例而年前以徒年罪人之未蒙放釋有非信赦令之意就其中不得不請仍者移錄勿限年事有所定式矣大抵赦令雖重不過一時惠澤徒律雖輕卽是萬世之關和緣於一時之惠澤以致低仰於關和則其所關係不但止於赦令之不信而已且以徒年之罪改爲勿限年則是變輕爲重而便一加律法者天下之平雖以司寇之重尙不敢議到於輕重闊狹之際況可以加律之法付之一道伯之手乎遇慶請仍固不失於法官執藝之義而因赦加律反有違於朝家廣惠之意自今以後諸道徒年罪人中如有關係不輕難於放釋者依舊例勿爲移錄只以本律區別稟仍以啓似甚得宜故敢此仰達矣上曰出言於判堂使之稟處可也出擧條國愼曰本院員役等朔下專以奴婢貢繼用矣近年以來奴婢漸漸減縮諸般應下每患不足自今以後奴婢生産一一搜括事各該道臣處各別申飭恐合事宜敢此仰達矣上曰此非出擧條之事提調足可爲之猥越莫甚矣出擧條在益曰祭享所用黑牛例自濟州牧巨濟府上送湖西各邑使之分養封進而該牧上送之時或有稚小之欠各邑分養之際間致瘦瘠之弊此後則嚴飭該牧各邑另加擇上着意喂養俾無如前不勤之患似好故敢此仰達矣上曰出言于爾之堂上嚴飭俾有實效可也出擧條寅燮曰勅行當前本曹銀儲苟艱且今國中銀路極貴自今私家之用銀器者一切禁之則似有實效矣上曰言似然矣未可遽議矣出擧條最遠曰凡係服飾之僭侈者自在當禁而近日奢汰轉甚閭巷匹庶皁儓下賤稍有家計則皆服紬衣揮項亦用貂皮者實爲可駭入於禁條中禁斷似好而至於吏胥之禁着揮項曾有先朝受敎而近來各司吏胥無難冒禁尤涉無嚴竝宜嚴飭申禁而臣方待罪於掌法衙門故敢此仰達矣上曰近來衣章之僭越不止於袖衣毛具不必遽然設禁以致撓民下款吏胥揮項事旣有先朝受敎則犯禁可駭此亦在爾曹檢察之如何大抵服着皆有時體自兩班恥着額掩吏胥亦效之而然乎自內閣備局政院之吏守法則其餘風斯下之徒不令自禁各有官長必當嚴飭矣出擧條熻曰坊民有病春夏時則造幕出處而貧民造幕亦難至於冬節難以幕處城外有養病人家而家貰及救病之資徵索甚多貧民無以辦備故挾戶廊底難接之類進退維谷實有凍餒徑斃之慮活人署今爲冗官城外列作長廊每間築堗則其家屬足以率往救護惠民署醫官藥物亦有救活病民之資若値熾盛則使之擔當看護俾有實效似好故敢此仰達矣上曰令廟堂草記稟處可也熻曰大典通編註曰外南山山腰以上禁耕而腰字境界有難的知雖外方山腰以下舊田勿論新斫木作田者一體禁斷山腰以下新田亦禁則腰字當稍高看而今番外南山打量有司之臣擧行之道雖欲適中不能免過邊公私田成冊三十五日半耕或有康熙雍正文書南郊田畓甚少而居民藉此爲生每年所出之穀大縮則生理可㦖朝家處分則從略似好矣上曰南山豈有山腰上下乎內外上下皆當嚴禁犯耕申勸播植身爲部官豈敢爲法外冒耕者流分疏乎爾則爲先拿處可也出擧條玄始曰座更法意自來不輕而本部居民軍卒過半當次座更每以公役稱頉故平民雖非渠之當次每有疊應之患此後則嚴飭各洞洞任俾無平民疊役之弊似好故敢此仰達矣上曰依爲之出擧條堯熙曰兵曹各樣試射設行於訓鍊院慕華館則本寺貫革錚鼓旗幟等凡具儲置兩處故擧行諸節少無窘急之端若或設行於南小營南別營則貫革錚鼓旗幟等凡具沒數自本寺擧行故運去運來之際不無貢人之弊且都監各樣試射則元來設行於北營而至騎芻試射則亦與兵曹同日後如此之時兩處該營門所在諸具借用則似無窘急之患而少除貢人之弊故敢此仰達矣上曰出言于提調從便釐正亦可兵曹試射之只於訓鍊院慕華館爲之事面當然此後以此分付訓局試射亦於訓鍊院爲之有何不可乎出擧條復曾曰本寺以莫重供上衙門素甚殘弊一年應下爲近二百金而所謂應捧只爲五十餘兩故竝略干遺在錢年復年盡用無餘矣官不成樣所見切迫故敢此仰達矣上曰該寺若有提調則豈不釐弊乎徒知武斷之習不識修擧之道當該提調當處分而因他事已坐罷其代令該曹以蘇弊者差代可也出擧條仁柱曰本曹乃是大司寇衙門體貌自別而每當起訟之時有勢之家或不無侵責該吏之弊至於各營門則或稱進來之違式每有結縛捉去之弊反不如部隷之不得任意推捉如是之故訟體不嚴法意解弛而前判書李聖圭侵責該吏訓鍊大將李柱國結縛捉去故敢此仰達矣上曰爾之所奏甚爲得體雖曰公體難免不審訓鍊大將李柱國推考私門之捉去禁吏萬萬駭然前判書李聖圭爲先罷職其委折自本曹査實草記能知執法之體爾則待守令見窠當令該曹差送矣出擧條相夔等進奏職姓名訖以次退出濟遠曰瓦署別提金兌煌月前日次旣以無所懷特敎更爲來待於後日次而今又無一言奏達者事甚可駭所當重勘而本院請推之外無他可施之罰何以爲之乎上曰渠何足責不能敎飭郞官之瓦署提調具㢞從重推考可也濟遠曰今日日次繕工假監役洪樂宣洪樂受以受點中人來詣闕下終不入來事體所在誠極未安推考警責何如上曰依爲之出擧條命書榻敎曰校書正字李運恒前正字趙萬元成均館學諭尹致永前學諭李勉昇依前槐院施行上曰今日政新除授守令與未下直守令當日辭朝出榻敎上曰吏曹判書入侍賤臣承命出與吏曹判書沈煥之偕入進伏上曰左副承旨入侍仍以諸承旨持公事入侍書頒可也思人承命出傳左副承旨李晉秀進伏敎煥之曰遠人收用之方有何商量乎煥之曰其所收用之道姑未及思得矣上曰武科回榜人謝恩後仍爲入侍可也濟遠承命分付武科回榜人朴春遇進伏上曰年今幾何春遇曰八十二歲矣上曰爾以壯元回榜誠稀貴矣爾於少時果善射乎春遇曰十巡貫革或有五十矢俱中之時矣上曰爾有顯族乎春遇曰與前承旨朴聖泰爲遠族矣上曰當令戶曹題給食物爾其祗受回榜則當待明年爲之以此知悉可也仍命春遇先退煥之曰閣臣李晩秀以國子長事被禁推之命旋有分揀之敎而直提學之任自政院依例捧入遞差傳旨已啓下矣閣任仍否何以爲之敢此仰達矣上曰傳旨自在勿論中矣出擧條命退諸臣以次退出